Diari Oficial de la Generalitat Valenciana


Sumari del DOGV 1583, del 10-07-1991 (1991/822034)

DECRET 116/1991, de 26 de juny, del Consell de la Generalitat Valenciana, pel qual se suspen la vigencia del Pla General Municipal d'Ordenació Urbana de Cullera.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1991/06/26/116/dof/vci/html**

### Dades del document

Número de DOGV
:   1583

Data del DOGV
:   10-07-1991

Secció del DOGV
:   DISPOSICIONS GENERALS

Número del document
:   1991/822034


Data del document
:   26-06-1991

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Decret 116/1991, de 26 de juny, del Consell de la Generalitat Valenciana, pel qual se suspén la vigència del Pla General Municipal d'Ordenació Urbana de Cullera.  
El municipi de Cullera compta amb un Pla General d'Ordenació Urbana de l'any 1965 i que, per consegüent, no es troba adaptat a la Llei del Sòl de 1975, ni molt menys a la nova Llei de Reforma de Règim Urbanístic i Valoracions del Sòl de 25 de juliol de 1990. Aquest pla, d'altra banda, presenta unes determinacions i continguts inconseqüents amb la realitat social que hi ha avui en aquella població i el seu territori, i obertament contradictoris amb els paràmetres de racionalitat comunament acceptats com a mínims per a un planejament d'aquesta naturalesa.  
La tardança, per part del municipi de Cullera, en adaptar el seu Pla General a la legislació de 1975-76 va ocasionar que la Comissió Territorial d'Urbanisme de València se subrogara en la competència per a fer-ho, mitjançant acord de 26 de setembre de 1989.  
D'altra banda, la recent entrada en vigor de la Llei 8/1990, de 25 de juliol, ha tingut una imprevisible conseqüència en el municipi de Cullera. La seua disposició addicional novena disposa que la classificació d'un terreny com a urbà en municipis amb planejament general no adaptat a la Llei 19/1975, de 2 de maig, de Reforma de la Llei sobre Règim del Sòl i Ordenació Urbana, requerirà l'aprovació del Projecte de Delimitació del Sòl Urbà, inclòs en l'article 2, números 2 i 3 del Reial Decret-llei 16/1981, de 16 d'octubre. Atés que el municipi de Cullera no disposa de projecte de delimitació del Sòl Urbà aprovat, es pot deduir que no disposa de terrenys amb la classificació formal de sòl urbà. Això, és clar, pot generar una situació de paràlisi en l'activitat urbanística, la generalització i prolongació de la qual no és desitjable.  
L'existència d'un Pla General de fa un quart de segle, clarament inadequat a les exigències actuals, unida a la triple incidència d'una situació de suspensió de llicències que s'ha prolongat durant més d'un any de l'entrada en vigor de la Llei 8/90, amb les conseqüències exposades, i de la situació d'excepció institucional inherent a tota subrogació en la competència municipal, per a revisar el planejament general fan convenient adoptar mesures especials que eviten situacions d'incertesa, desordre o buits normatius en el desplegament i la regulació de l'activitat urbanística en aquell municipi.  
Aquestes mesures especials no poden ser altres que l'aprovació d'unes normes subsidiàries de caràcter transitori, previstes en l'article 51 de la Llei del Sòl, que, tot i que només siga amb l'abast estipulat per l'article 91, paràgraf a) del Reglament de Planejament, classifiquen i establesquen una ordenació del sòl urbà en aquest terme municipal, mentre es redacta el Pla General revisat i adaptat.  
A més a més, l'experiència dels últims anys en aquest municipi, ha posat de manifest que la tasca d'abordar simultàniament una ordenació de sòl urbà juntament amb la planificació global dels nous desenvolupaments urbanístics municipals, enfrontava l'Ajuntament de Cullera, com és freqüent en aquesta vicissitud, a un procés de presa de decisions extraordinàriament complex, on la solució als problemes urbanístics més immediats es combinava amb les decisions a més llarg termini, amb risc, fins i tot, d'hipotecar aquestes últimes per consideracions conjunturals. Per això, l'existència d'un instrument urbanístic transitori que regule l?ordenació de sòl urbà, a més de normalitzar sensiblement la situació urbanística municipal, podria situar l'Ajuntament de Cullera en condicions menys urgents a l?hora de planificar el futur desplegament urbanístic del seu territori. D'aquesta manera, alleujades les causes objectives que, en el seu moment, dificultaren la redacció del Pla General i obligaren la Comissió Territorial d'Urbanisme de València a intervenir per subrogació, es podria reconsiderar aquesta última decisió i permetre que siga l'ajuntament mateix el que, en el seu moment, es dote de l?ordenació urbanística que estime més adequada, i esculla el model territorial que considere convenient dins del respecte a les exigències d'una racional ordenació territorial i d'una adequada inserció en el context supralocal. Aquesta possibilitat de futur sempre serà més desitjable per a realitzar el principi constitucional d'autonomia local que la nostra llei fonamental garanteix als municipis.  
El conducte procedimental per a dictar unes normes subsidiàries de caràcter transitori, previst en l'article 51 de la Llei del Sòl, exigeix la promulgació prèvia d'un decret que suspenga la vigència de l'actual Pla General, fet en si mateix desitjable. Prèviament ha estat emés un informe favorable a l'adopció d'aquest decret per la Comissió Territorial d'Urbanisme de València fent ús de les facultats que li confereix del Decret 137/1990, de 30 de juliol, del Consell de la Generalitat Valenciana i s'ha produït un pronunciament favorable per part de l'Ajuntament de Cullera a l'adopció, per via d'urgència, d'un instrument urbanístic substitutori del Pla General vigent amb caràcter transitori.  
Per acabar, es pot assenyalar que el Conseller d'Obres Públiques, Urbanisme i Transports, de conformitat amb l'article 70, en relació amb el 51 de la Llei del Sòl i les disposicions concordants amb l'abans citat Decret 137/90, és òrgan competent per a dictar normes subsidiàries que, en aquest cas, han de tenir caràcter transitori, cosa que podrà fer, si ho considera oportú, mitjançant la tramitació excepcional i d'urgència,, segons que disposa l'apartat 3 de l'article 70 abans esmentat i per l'article 152 del Reglament de Planejament. La urgència en aquest cas queda acreditada per les raons anteriorment exposades, si bé sembla necessari, en tot cas, que les normes siguen sotmeses a informe de l'agència del Medi Ambient, abans de la seua aprovació definitiva per a garantir un adequat tractament dels seus aspectes medi-ambientals.  
Per tot el que s'ha dit fins ara, i segons el que estableix l'article 31.9 de l'Estatut d?autonomia de la Comunitat Valenciana, la Llei de la Generalitat Valenciana 5/1983, de 30 de desembre, i els preceptes de la vigent Llei del Sòl abans citats, a proposta del Conseller d'Obres Públiques, Urbanisme i Transports i després de la deliberació del Govern Valencià en la reunió de 26 de juny de 1991,  
DECRETE  
Article únic  
Queda suspesa la vigència del Pla General Municipal d'Ordenació Urbana de Cullera.  
DISPOSICIO ADDICIONAL  
El Conseller d'Obres Públiques, Urbanisme i Transports, per ell mateix o per delegació en la Comissió Territorial d'Urbanisme de València, realitzarà i aprovarà Normes Subsidiàries Transitòries que ordenen el terme municipal de Cullera mentre no s'aprove un Pla General per a aquest. Les citades normes hauran de ser aprovades en el termini màxim de sis mesos. Es declara la urgència de la tramitació d'aquestes normes a l'efecte que preveu l'article 152 del Reglament de Planejament i la disposició final segona de la Llei de la Generalitat Valenciana 2/1989, de 3 de març, i queda facultat l'esmentat Conseller per a aprovar-les ometent els tràmits ordinaris, si ho consideràs necessari. En tot cas, les normes se sotmetran a un informe vinculant de l'Agència del Medi Ambient abans de la seua aprovació definitiva.  
DISPOSICIO FINAL  
Aquest decret entrarà en vigor l?endemà de la publicació en el Diari Oficial de la Generalitat Valenciana.  
Valencia, 26 de juny de 1991.  
El President de la Generalitat   
JOAN LERMA I BLASCO   
El Conseller d'Obres Públiques, Urbanisme i Transports, EUGENI BURRIEL DE ORUETA


Còpia Permalink ELI